text: Фон дер Лайен пита първо Париж и Варшава за бъдещия си екип | Клуб 'Z'
  Новата председателка на Еврокомисията обсъди с Макрон портфейла на новия френски комисар
  23.07.2019, 20:25 ч.
  последна редакция 23.07, 20:25 ч.
  Макрон и Фон дер Лайен в сърдечна прегръдка на стъпалата пред Елисейския дворец днес. Снимка АП / БТА
  Макрон подчерта, че той и Франция са напълно съгласни с изложената от Фон дер Лайен пред Европейския парламент програма. Според френския президент сред приоритетите на Фон дер Лайен, които Франция подкрепя, са желанието за водене на амбициозна политика в сферата на борбата с климатичните изменения, усилията за социална справедливост, насърчаването на Европа, която защитава и която знае как да се справи с миграционния въпрос, а също така и борбата за Европа на ценностите, която защитава принципите на правовата държава и свободата на пресата.
  Фон дер Лайен ще посети Варшава в четвъртък, за да обсъди програмата и състава на новата комисия, съобщи днес пред полската телевизия "Полсат нюз" правителственият говорител Пьотър Мюлер, цитиран от ДПА.
  Полша проявява интерес към това да си осигури важен ресор в комисията, каза Мюлер. Той посочи области като "икономическите въпроси, енергетиката, свободния пазар и засилването на конкуренцията (...) но и транспорта и земеделието".